Hei, denne artikkelen er over ett år gammel og kan inneholde utdatert informasjon

(NTB/Dagbladet): Med taktfaste rop om revolusjon holdt demonstrantene motet oppe og opprørspolitiet unna gjennom natten, fast bestemte på å bli kvitt president Viktor Janukovitsj.

Demonstrantene er i morgentimene på vei til regjeringsbygningen for å kreve at regjeringen går av, melder nyhetsbyrået Interfax-Ukraine.

Over 100.000 EU-vennlige ukrainere deltok søndag i det som omtales som den største massedemonstrasjonen i landet siden oransjerevolusjonen for ni år siden. Enkelte TV-stasjoner anslo at hele 700.000 deltok i demonstrasjonen.

Demonstrantene raser mot Janukovitsj som sa nei til en samarbeidsavtale med EU, som det hadde tatt to år å forhandle fram.

Janukovitsj hevder at avtalen var for dårlig, men har også innrømmet å ha opplevd press fra Russland. Om samarbeidsavtalen hadde blitt signert, ville Ukraina risikert russiske straffetiltak, som blant annet kunne rammet kraftforsyningene.

BRUKTE TRAKTOR: Demonstranter tok i bruk en traktor for å forsøke å tvinge seg igjennom massen av politifolk ved presidentens kontor. Foto: REUTERS/Gleb Garanich/Scanpix Vis mer

Rundt 50 demonstranter og 100 politifolk ble skadd under søndagens gateslag i Kiev, og mandag morgen forberedte begge parter seg på nye sammenstøt.

Noen demonstranter tok i bruk en traktor i et forsøk på å tvinge seg forbi en mur av politifolk som sto oppstilt i nærheten av presidentens kontor.

- Dette er ikke lenger et demonstrasjonstog eller en aksjon. Det er en revolusjon, sa tidligere innenriksminister Jurij Lutsenko i sin tale til demonstrantene på Uavhengighetsplassen søndag.

(NTB)